Folketing
2006-05-03

Er det rigtigt, at det er nedslidning, der er årsag til det, som alt tyder på ud fra de tal, vi har? Beskæftigelsesministeren (Claus Hjort Frederiksen): Den overledighed, som ikke er stor, men dog tydelig, som de 55-59-årige kvinder har i forhold til mænd, skyldes bl.a., at disse generationer af kvinder gennemgående har lavere uddannelse end mændene. Særlig blandt de ikke helt unge på arbejdsmarkedet er der tydelig sammenhæng mellem uddannelsesniveau og ledighedsrisiko; lav uddannelse giver oftere ledighed. Fremover vil det billede skifte. Kvinderne haler også på dette område gradvis ind på mændene. I fremtiden er kvinders og mænds uddannelsesniveau langt mere lige. Det er stadig ikke de samme uddannelser, de tager; det er ikke de samme uddannelser, som tiltrækker mænd og kvinder, men uddannelsesniveauet bliver mere lige i årene fremover.